khistorydata/jeongjo-sjw-relations huggingface dataset:
정조 4년
行都承旨鄭昌聖坐。左承旨徐有防坐直。右承旨李邦榮坐。左副承旨沈念祖坐。右副承旨吳大益坐。同副承旨鄭志儉坐直。注書二員未差。假注書趙興鎭仕洪光一仕直。事變假注書姜彙鈺仕。
정조 4년
徐有防啓曰。明日以方物封裹相値。視事已入頉稟。初無晝講之命。而卽伏聞自玉堂。請出案冊。付籤以入之擧云。故極其驚駭。査問委折。則兩司朝報書吏。誤以明日晝講爲之。書出小報。頒布各司。以致本館之循例擧行。事未前聞。所關非細。當該司吏。方自本院。囚禁從重科治。而入直玉堂之未及詳察。遽請案冊。雖若無妄之事。難免不審之責。事體所在。不可無警。玉堂入直上下番。從重推考。何如。傳曰。允。
정조 4년
鄭志儉啓曰。禁衛營從事官來言。今日本營軍兵。日次私習云矣。敢啓。傳曰。停。
정조 4년
鄭志儉啓曰。御營廳從事官來言。今日本廳軍兵。日次私習云矣。敢啓。傳曰。停。
정조 4년
又啓曰。藥房都提調鄭弘淳。提調金華鎭。副提調鄭昌聖。爲承候來待矣。傳曰。入侍。
정조 4년
傳于鄭昌聖曰。禮房承旨入侍。
정조 4년
傳于李邦榮曰。差備門內傳漏。以御井傳漏誤奏。中官推考。
정조 4년
徐有防啓曰。慶尙監司趙時俊狀啓。六月朔生竹笋。限內不得封進。惶恐待罪事。敢啓。傳曰。勿待罪事。回諭。
정조 4년
徐有防。以奎章閣言啓曰。卽接芸閣所報。則列聖誌狀。今月二十二日進上云。奉謨堂奉安。依筵中下敎。同日擧行之意。敢啓。傳曰。知道。堂上不可不備員。前提學金鍾秀。仍任閣職。
정조 4년
鄭昌聖啓曰。因議政府草記。今日方物封裹。右參贊口傳差出事。允下矣。吏曹判書洪樂命。參判金魯鎭。謂有情勢。互相推諉。不卽擧行。事體所在。誠極未安。判書參判竝推考。使之斯速擬入。何如。傳曰。允。
정조 4년
鄭志儉。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。停。
정조 4년
李邦榮啓曰。合辭方張之時。兩司無詣臺之員。事甚未安。除在外外。未肅拜呈告人員。竝牌招。何如。傳曰。允。
정조 4년
以大司諫朴師訥。正言鄭益祚。持平朴天行牌不進罷職傳旨。傳于李邦榮曰。只推。
정조 4년
吏曹兼知實錄事單金熤。兼實錄編修官二單林濟遠洪文泳。
정조 4년
以右副承旨吳大益。同副承旨鄭志儉牌不進罷職傳旨。傳于徐有防曰。只推。更爲牌招。
정조 4년
鄭昌聖啓曰。吏曹參判金魯鎭。疏批已下。卽爲牌招開政。何如。傳曰。允。
정조 4년
又啓曰。吏曹判書洪樂命陳疏受由。參判金魯鎭牌不進推考傳旨。今方捧入。而開政命下。不卽擧行。事甚未安。參判更爲牌招。何如。傳曰。允。
정조 4년
吏曹。口傳政事。右參贊金鍾秀。
정조 4년
傳于鄭志儉曰。吏曹判書。更爲牌招。
정조 4년
傳于徐有防曰。左副承旨入侍。
정조 4년
備忘記。前翰林徐龍輔。口傳付職。牌招察任。
정조 4년
吏曹。口傳政事。奉敎單徐龍輔。
정조 4년
鄭志儉啓曰。吏曹判書金鍾秀。三牌不進。推考傳旨今方捧入。而開政命下之後。連事違召。終不膺命。事體所在。誠極未安。所當更請牌招。而係是一日四牌。何以爲之。敢稟。傳曰。今已夜深。待明朝牌招。
정조 4년
徐有防。以奎章閣言啓曰。今日列聖誌狀。陪進奉安時。旣有閣臣不可不備之敎。事當備員進參。而直提學臣兪彦鎬。正二品陞資之後。自在應遞之科。不得備員之意。敢啓。傳曰。都承旨之兼帶藝文館直提學。雖是正卿。例不得辭遞之故。意謂此亦然矣。然此乃無於例之事。亦屬官方。不可遽然酌定。遞仍當否。令該曹就議大臣稟處。以爲定式之地。
정조 4년
徐有防。以實錄廳郞廳。以摠裁官意啓曰。本廳校讎堂上蔡濟恭移差代。禮曹判書金熤差下。校正郞廳李時秀減下代。弘文館校理林濟遠。校讎郞廳徐有成外任代。弘文館副修撰洪文泳竝差下。使之察任。何如。傳曰。允。見帶館職者。許遞。今日政差出。
정조 4년
鄭昌聖。以議政府司錄。以領右相意啓曰。今日方物封裹。政府西壁。例當進參。而左參贊黃景源疏批未下。不得請牌。右參贊權噵。身病猝重。勢難行公。右參贊權噵。今姑許遞。其代。令該曹卽爲口傳差出。待下批自政院牌招。使之察任。何如。傳曰。允。
정조 4년
徐有防。以成均館官員。以同知館事意啓曰。陞補一年十二抄。逐朔設行。而有過限之慮。則當月念間。以限內不得設行之意草記事。曾有定式矣。大司成未差。限內不得設行。令政院稟旨擧行。何如。傳曰。政官牌招開政。
정조 4년
鄭志儉。以兵曹言啓曰。禁軍來秋冬等都試及府及本曹。連因有故。不得設行。今已過時。依前例以祿試射代行。何如。傳曰。允。
정조 4년
李邦榮。以刑曹言啓曰。頃因金召史上書其夫崔尙崙。以金海府。所在隱結。陳告於錦城尉房時。所費之數。殆至千餘兩。而宮屬一反前約。不爲出給。故尙崙不勝其債主高斗漢之督迫。棄其妻孥。脫身逃走者。今至七八年。終無去處云。而其時本曹回啓內。此不過錢財推尋。如有可寃之端。則呈法司推尋。何所不可。而敢煩天聽。亟涉猥越。上言內辭緣勿施。金召史照律勘處之意。入啓矣。判府內。金召史事依允。以懲猥越之弊。亦係民隱。每多如許之弊端。自卿曹嚴査處次事。判下。故依判下。在京應問人等處。自本曹嚴査其眞僞。行査於金海府。則本府査報以爲。所謂浮費。未滿百金。而皆是尙崙輩往來時糧資而已。無他所入之處云。而尙崙無去處。憑問路絶。故尙崙多般跟捕。終不捉得矣。卽聞尙崙。以戶曹關文僞造事。方囚於慶尙監營營獄云。非但本事之無實。以金海府査報見之。其所謂隱結圖得時千餘金浮費云者。萬萬虛謊。本事勿施。高斗漢自是無賴之徒。締結尙崙。稱以尙崙之債主。符同金女。乃以不當之說。誣罔天聽之狀。現發於査庭。渠旣遲晩。考律勘處。何如。傳曰。允。
정조 4년
傳于徐有防曰。奉審承旨入侍。
정조 4년
假注書洪光一啓曰。臣敬奉聖諭。馳往傳諭于南部薰陶坊苧廛洞議政府左議政徐命善處則以爲。臣冒犯瀆撓之罪。恭俟準許之音。批旨益隆。責勉愈摰。繼又特遣史官。俯循去就。寵光所及。感淚被面。臣以情以義。苟有毫分可强之勢。則恩批再降。敦諭荐下之後。豈敢一味逡巡。有若飾辭例讓之爲哉。誠以祈免之忱。終不能自抑。必欲務積誠意。冀回天心。寧被傲慢之誅。實無轉動之望。虛辱聖眷。一至於此。伏地悸恐。無所容措。倉卒承命。未及悉暴衷悃。謹當於數日內。更入辭本。以聽處分云矣。敢啓。答曰。知道。未知卿所秉之義何在。予則百爾思量。莫曉其故。實不勝爲卿慨然。予之過計。竊恐因此。而處義似甚乖宜。事面愈益未妥。如予知卿心者。尙猶云然。況乎不知卿心者。當曰如何。予責卿以世道。而卿若不之聞焉。予又勉卿以贊治。而卿若不之省焉。一日二日。以此挨過。向日批旨中。牽補叢脞之嘆。不幸近之矣。是豈平昔所望於卿也。噫。君臣之間。貴相無隱。卿萬一有必難進之端。必可去之義。則何不明言其某事某事之爲然。剖示意中之去就耶。夜滿已分。而急於招徠。復申肝膈至此。卿須諒予至意。待明朝造朝。聽我面諭事。爾其更爲傳諭。期於偕來。
정조 4년
李邦榮。以刑曹言啓曰。卽接典獄署牒報。則獄中癘疫熾盛。罪人十八名。鱗次染痛。其中一名。仍爲物故云。日次罪人及因傳敎所囚罪人金萬齡等。姑不得加刑。而此皆重囚。雖死無惜。因病徑斃。亦係失刑。且續大典恤囚條。有凍餓疾病者。令中外官吏。淨掃療治。無家人護養者。官給衣糧之文。而本署旣有月令醫員。令兩醫司。題給相當藥物。另飭救療。何如。傳曰。允。如是草記。可謂擧職。極可尙也。死囚外。重囚中此等之類。一竝當刻內保放。使之申飭救療。雖是死囚。旣未承款。則徑斃殊非王政。亦令申飭救療。
정조 4년
鄭志儉。以訓鍊都監言啓曰。本局哨官趙命稷。身病甚重。勢難察任。改差。何如。傳曰。允。
정조 4년
又以右邊捕盜廳言啓曰。本廳兼從事官尹壽民。身病猝重。勢難察任。改差。何如。傳曰。允。
정조 4년
大司憲鄭一祥。掌令柳孟養。獻納尹長烈。校理姜忱。副校理徐鼎修。正言徐有鍊。修撰尹尙東權以綱。副修撰李時秀啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答曰。不允。
정조 4년
大司憲鄭一祥。掌令柳孟養。獻納尹長烈。正言徐有鍊啓曰。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請勿故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件事。亟停勿煩。未端事。何不速停此啓也。
정조 4년
掌令柳孟養啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府拿鞫嚴問。措辭見上新除授持平李益運。時在洪忠道新昌地。請斯速乘馹上來事。下諭。答曰。不允。趙濟泰等事。趙嵎事。亟停勿煩。下諭事。依啓。
정조 4년
正言徐有鍊啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府設鞫嚴問。請大靜縣定配罪人聖中。放逐罪人有臣宗甲義駿等。並令王府設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣爲奴罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府更加嚴鞫。快正王法。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯。亟施孥戮之典。措辭見上答曰。不允。安兼濟等事。埏事。亟停勿煩。
정조 4년
左議政徐命善疏曰。伏以臣瀝血籲天。攢手俟命。忱誠未格。批旨愈隆。若以臣之苦口祈免。出於可已而不已。臣始焉感泣。終焉抑塞。實不知何以爲計也。噫。臣於自來官職。初未嘗膠守微諒。進止久速。一聽上天之指導者。豈專爲貪戀爵祿而然哉。誠以臣之一身。臣未敢自有也。至於今日所叨。以言乎任重。則曾所濫竽也。以言乎才疎。則曾所强策也。以言乎盡瘁之義。則久恩未答。新澤又霈。欲報之願。增一倍之衷情也。而乃反連章屢牘。必辭前日之所不敢辭者。此其可已而不已乎。夫公義私分。有時乎互相輕重。故人臣之事君也。固不以私害公。亦不以公忘私。嗚呼。臣家所遭。有非尋常情勢之比。滿盈所召。幾陷千尋之坑。而覆燾偏厚。幸蒙再造之恩。則只合竄形匿跡。不復望於當世。而猶且憑藉寵靈。揚揚彈冠曰。吾所以黽勉。蓋亦先公而後私也。行路之人。亦必罵臣之假眞售僞。托公濟私。臣將何辭以自解乎。且臣於聖敎中救焚拯溺之責。抑有所仰對者。臣竊觀近日之氣象規模。一何其苟且因循也。夫以聖明赫臨於上。朝著肅淸於下。回委靡而爲振作之方。奮叢脞而賁平明之治。卽在一轉移之間。則政宜擔閣利害。協心戮力。以贊一初維新之化。而奈其人心狃安。習尙已痼。臨事而每思斂避。當官而先占便宜。曾無有挺身向前。以自效其國耳忘家之誠者。臣當愛宋臣韓琦之言曰。爲臣者。當盡心事君。死生以之。至於成敗。天也。豈可預憂其不成。而遂輟不爲哉。此可爲今日廷臣之所當戒矣。顧今元輔端揆。以宿德雅望。同寅共貞。而猶未能力挽頹波。丕變流俗。臣於此時。猥叨重寄。威望旣無以服人。德量亦無以鎭物。而不克審量。冒昧就列。竟自歸於衆恬群嬉之科。小則招伴食尸位之譏。大則爲孤恩負國之人。而其於救拯之責。尙安有絲毫之對揚乎。臣聞命以來。日夜憂恐。思所以仰答聖眷。而左計右度。自知甚明。與其入而後量。徒取狼狽。毋寧務積誠意。冀回天聽。荐瀆崇嚴。夫豈臣心之所安也。伏乞聖慈。曲加諒察。特收臣議政新除。俾得以西樞散銜。自殫其筋力奔走之誠。千萬顒祝。答曰。省疏具悉卿懇。卿之一章再章。控免不已。殆若不獲請。則不知止者然。予誠莫曉雅執之何居也。未諗卿於中書一步。視同自劃之科耶。苟有是也。恐非所以作範百僚之意也。卿之地處何如也。倚毗何如也。政宜陳力就列。夷險向前。矯衆恬衆憘之俗。念小變小益之義。與今元輔端揆。同寅協心。以贊化理之工。而奈之何忽公義循私情。至此之甚乎。重爲卿慨慨也。卿其勿復過讓。卽起視事焉。仍傳曰。此批答。遣史官。傳諭于左議政。
정조 4년
錦城尉朴明源疏曰。伏以日吉辰良。嘉禮順成。無疆慶祝。曷有其已。仍伏念臣以無似。猥膺專對之命。行將辭陛。瞻望宸闕。區區犬馬之誠。倍切戀結之私。臣之父母墳山。在坡州地。而距大路爲十里之近。今當遠離。霜露增感。玆敢不避煩瀆。短章仰籲於崇嚴之下。伏乞聖慈。俯垂諒察。特許歷省。俾伸至情。千萬幸甚。答曰。省疏具悉。卿其依所請歷省焉。
정조 4년
右尹金夏材疏曰。伏以臣向被嚴譴。杜門訟愆。其所悚蹙之情。不以長貳而有間。不自意恩敍遄降。除旨繼辱。以臣爲漢城府右尹者。臣且惶且感。不知所喩。噫。伊日所坐。非比尋常。做錯之狀。已悉於前冢宰引咎之疏。臣不必覼縷。而奉職無狀。自速僨敗。聖度雖出於含垢。臣心敢安於憑寵。且臣老母。年過七耋。素抱癃疾。自閱喪威以來。七情所傷。衰病轉甚。而臣一未嘗言私者。特未有危迫之症耳。忽於日前。重患暑癨。眞元大耗。旁症層生。痰壅而粥飮不下。胃敗而浮氣相乘。臣方左右抉將。焦遑罔措。似此情理。寧有離側供職之望哉。閑漫職務。尙不宜虛縻。詞訟劇地。尤豈容久曠。日昨違召。諒非獲已。玆綴短章。仰瀆崇嚴。伏乞聖明。矜察而亟賜鐫改焉。仍又念臣所帶槐院有司提調之任。本非庸下賤品之所可堪當。而況今行人出疆。方在不遠。彼國齎往文書。例當句管。而臣是死難人子孫也。義不忍與聞於此事。昔在先朝。先臣提擧本院時。以此乞解。則今臣所控。不至於無所據矣。亦願早賜變通。以便公私。千萬幸甚。答曰。省疏具悉。卿其勿辭行公。
정조 4년
司諫金履禧疏曰。伏以臣於前月。忝叨見職也。狗馬之疾。實不堪奔走供仕。而沐浴義重。不敢言病。强策行公。輾轉潻劇。竟犯違逋。幸蒙例勘。臣方左右醫藥。宛轉床褥矣。不意新除。又降於此際。臣聞命惶悶。不知所出。蓋臣蒙遞屬耳。其間雖有數人除拜者。而皆以在外。旋卽遞改。則其實無異於以臣代。臣雖無目下疾病之難强。除輒冒膺。得不有愧於廉隅哉。念臣稟本脆弱。早抱奇疾。年未篤老。便成癃痼。居常凜凜。不敢自比於恒人。向叨館職。一再登筵。其病孱羸瘁之狀。或蒙聖鑑之俯燭矣。近又挾感委頓之中。添得天行眼疾。多般治療。有加無減。不能開眼視物。已多日矣。以此病狀。雖欲陳力。末如之何矣。玆不得不冒犯瀆擾。敢陳微懇。伏乞天地父母。曲垂矜察。亟命鐫改臣職名。以便公私。不勝幸甚。臣於目下事。有不容泯默者。崔東岳出陸之命。有以仰疏釋之聖意。而論其許多負犯。當初島配。已失太輕。縱使渠追愆自責。守分蟄伏。固不可以歲月稍久。遽然寬恕。而以日前傳敎觀之。汚虐島民。罪上添罪。未知殿下。何爲而有此減等之擧也。若以其罪有可貸。則本罪之外。新犯如許。若爲其害及島民。則陸地之民。亦獨何辜。且以渠頑蠢之性。若聞殿下亦知其汚惡之狀。而猶復施之以寬典。則愈無忌憚。益肆悖戾。勢所必然。此實朝廷壞紀綱之一端。而其在爲民除害之道。恐不當若是也。雖然。臣之所憂慨者。非直爲此一事。近日殿下。恩私太過。或不免貽累於刑政。其事雖微。推類以往。安知不後復如前乎。臣謂特寢崔東岳出陸之命。凡於處分之際。益加聖思。毋使王綱墜而國法斁焉。答曰。省疏具悉。崔東岳事。非爲渠也。況同罪之人。或已減等。則論以刑政。不可斑駁故也。至於爲除島民之害。不念陸民之弊云云。外面似然。而此亦有斟酌者。與其久住而若固有之。曷若移配而知畏。使恩法兩伸也。爾其勿辭。從速察職。
정조 4년
吏曹判書洪樂命疏曰。伏以臣冒據見職。纔踰一念。而牌召不進。已十餘遭矣。偃然在家。荐犯違傲。病裏惶蹙。心肝前熬。嘔血宿症。輒復發作。臣初非高蹈。又非喪性。而旣出復入。有召輒違。惶蹙之極。至於嘔血。而不思變動。甘自陷於大戾者。抑獨何心哉。臣少也。或連年奇疾。或間年危症。貽憂於父母者甚。則其爲子不孝旣如此。而及今年非壯盛。病益沈痼。積逋恩命。義分都虧。則其爲臣不忠又如此。臣雖無狀。亦一秉彝之物。豈不粗知臣子之道。而命道奇窮。疹疾纏綿。忠孝兩失。恐將不暝。顧今諸症之越添。不敢更事覼縷。以瀆崇嚴。而最是痰火。當夏尤劇。勞心勞形。輒復熾肆。內如醇醪之攻心。外若爐炎之熏面。目暗耳塞。縷息斷續。知覺隨而昏窒。多方調治。久而乃醒。其何能應接人物。斟酌銓衡。殫精運思於黜陟與奪之間哉。以此症。當此暑供此職。而能免顚仆之患者。萬無一幸矣。況左脚風痿之症。近益添劇。雜試鍼藥。迄未見效。時月之間。蠢動無路。然而左右不言。大臣不陳。倘非殿下特垂憐察。曲保殘喘。則臣將於何控愬耶。臣旣不能陳力就列。則早自乞身。以免瘝曠。固是臣分之當然。而尙不爲此者。非徒囁嚅而不敢唐突也。伏惟我殿下。以天縱之聖。有時敏之學。凡於義理事爲。擇善而固執者。允合於堯舜精一之訓。朝著日益淸明。政敎日益隆郅。太平之治。庶幾親見。此臣所以遲徊而不忍便訣者也。倘殿下。以臣通籍之久。而不欲遽棄。則特許數年長暇。專心調治。賴天之靈。如得少間。則臣敢不殫竭尺寸。盡瘁爲期哉。譬之病馬。不堪驅使。惟當放于原野。任其飮泉齕草。待其蘇健。駕御馳驟。無所不可。若徑加銜勒。重厥馱載。是馬也。戀斗粟之恩。畏鞭策之威。其將竭氣力奔走。而千里之程。不能百里而顚蹶矣。其顚蹶固不足恤。而奈厥載之傾覆。何哉。臣之情私。實有類是。寧不窮且慼乎。且於日昨開政。至有勿呼違牌之命。臣惶懍迫阨。進伏闕外。只俟鈇鉞。責敎荐下。辭旨極嚴。有非臣子所敢承聞者。臣益不勝震悼戰慄。將不計死生。匍匐赴政。而實無寸步自致之勢。瞻望禁庭。瞠然罔措。萬不獲已。乃敢犯分擔席而進。問備之罰。豈足以懲其罪哉。堂堂聖朝。冢宰之官。是何等重任。而必以如臣癃病者。苟充而强督之。致此妄擧。瞻聆俱駭。其壞損朝廷尊嚴之體。果何如也。至於諫長之疏。以三銓望混入事。特請譴罷。其所臚列。辭嚴義正。而承旨實無誤傳之失。臣則有疎率不愼之罪。畢竟承旨遞改。臣則薄勘。止於推考。臣於是尤增慙惶。無地自容。以病以情。斷無蹲冒之理。玆將肝膈之懇。疾聲哀籲於天地父母之前。伏乞聖慈。哀之憐之。亟削臣本兼諸任。仍治臣罪。以肅朝綱。以謝人言。千萬幸甚。答曰。省疏具悉。授卿見任。取卿雅望。不可乍除旋解。卿其調理行公。
정조 4년
安昌君燝疏曰。伏以臣於日前常參入侍退出之際。光範門外。極甚擾踏。近仗軍士。揮鞭禁雜。而鞭箠混及於臣身。此雖渠未及詳審之致。而下習可駭。故使府隷。奪來號牌矣。兵曹入直郞廳。大加聲怒。捉去臣之陪隷。捽入庭下。重施棍罰。臣之陪隷。若有攔入之罪。則棍之無所不可。而因一奪牌之事。有此移乙之怒而責之曰。摠府不過兵曹屬司。則摠府堂上。安敢奪去近仗軍士之號牌云。臣雖疲軟。顧其爵。則乃是一品。宗臣摠府。又是兵曹通關之衙門。則一騎郞之凌踏本府。胡至於此耶。尤可駭嘆者。摠府卽先朝御牒奉安之所。而受敎中摠府下隷。諸各司不得任意施罰事。定式遵行之意。聖敎丁寧。竝爲奉安。則各司所當尊敬之不暇。而今此騎郞之不有受敎。作此無前之擧。已極可駭。而其所謂兵曹之屬司云者。尤極妄率。緣臣無似。見侮於人。使下隷替受其辱。以貽本府無限之差恥。臣安得晏然在職乎。短章自列。伸暴實狀。以冀聖明之俯燭。而喉院退却。無意捧入。至再至三。一味阻搪。無乃宗臣疏章。不足爲有無而然歟。抑或騎郞威勢。有所顧瞻而然耶。雖未知其意所在。而若此不已。無論事之大小輕重。疎逖之蹤。將無以仰達天聽。喉院之急於扶抑。反昧壅遏之歸者。臣實慨然。顧此本事。雖似微細。紀綱所關。終難泯默。玆敢不避猥越。復伸前說。伏乞聖慈。俯垂諒察。削臣所帶摠管之任。以靖私義。以快人心。不勝幸甚。答曰。省疏具悉。胡大事也。詆斥至此。卿其勿辭焉。
정조 4년
右副承旨吳大益。同副承旨鄭志儉疏曰。伏以臣等於安昌君燝之疏。有萬萬不安者。向日燝疏到院。而事涉屑越。似不足上聞。故臣等適以該房。連日退却矣。今於疏末。添入侵斥之語。或謂之顧贍。或謂之扶抑。而甚至以壅閼之目。加之於出納之地。其言雖不足較挈。而在臣等廉隅。其何敢晏然於職次乎。玆敢聯陳短章。徑出禁扄。伏乞聖明。亟遞臣等之職。以安私分。仍治擅離之罪。以肅朝綱。千萬幸甚。答曰。省疏具悉。爾等勿辭察職。
정조 4년
吏曹參判金魯鎭疏曰。伏以臣於銓職。決知其不相稱。而猶且黽勉冒膺者。誠以恩命之不可孤也。情勢之無可引也。數三赴政。瘡疣多端。退而點檢。愧悚常切。乃於日昨。隨長僚後。一參政。而臺評果出矣。遣辭頗緊。勘斷亦嚴。夫政望出入。何等審愼。而生疎之失旣著。做錯之罪難恕。人言之來。何辭自解。承宣旣被譴去。判堂見方引義。若臣同罪之人。理不當倖免。職名便屬已遞。去就更無可論。政牌荐下。末由承膺。逋慢之辜。益無所逃。玆敢隨詣闕外。露章自列。伏乞聖慈。俯賜諒察。亟降郵罰。以重臺言。俾靖私義。不勝幸甚。答曰。省疏具悉。判堂疏批。已下勿辭之命。卿亦勿辭行公。
정조 4년
江原道觀察使金尙集疏曰。伏以臣猥以庸愚之姿。濫荷特達之恩。待罪藩任。行且數朔矣。區區報效之誠。雖尋常簿書之末。豈不欲殫精竭思。仰副委寄之聖眷。而惟是鈍滯生疎。觸事憒憒。今番赦啓中。平海郡徒配罪人順得之混置放秩。卽其一也。順得之當初罪犯。臣旣未詳。而以其名徧徒年之案。只憑遇赦皆放之文。不加區別。遽議宥釋。及伏見曹啓判下傳敎而後。始覺順得之罪。關係甚重。決不宜循例擧行者。而緣臣疎闇。未能照檢。致煩特敎移配之命。原初勘律。雖由該曹。到今徑放。臣實不察。滿心慙惶。靡所自措。仍因厭然。義所不敢。玆不得不冒入文字。仰請威譴。伏乞聖明。亟命重勘臣辜犯。以爲藩臣不職者之戒。不勝幸甚。答曰。省疏具悉。該曹之失。卿何云然。勿辭察任。
정조 4년
校理姜忱疏曰。伏以再昨。以祀享儀節事。有令本館博考之命。一館諸臣。承命齊進。而臣適自數日。重得泄痢。症情危毒。食飮全却。一日之間。登溷無數。神息昏奄。欲起還仆。不得進參諸僚之末。疾病之來。雖是不免。違慢之罪。固所難逭。撫躬惶蹙。無地自容。噫。臣卽殿下之一無用物耳。糞土而剪拂於軒墀。鳬雁而咸囿於造化。前後推遷。莫非踰分。下邑便養。私情獲伸於奉檄。淸班濫叨。寵光屢被於登筵。臣雖隕結縻粉。何以報聖恩之萬一哉。唯甘隨逐隊行。竭力趨走。而于今七朔。一直伈伈。不能論一事。以裨我殿下淸明之新化。未嘗發一言。以贊我殿下緝熙之聖學。含默是事。罪戾徒積。至於館會之未參。其罪尤大矣。貪戀名塗。固素心之有愧。而違傲君命。豈私分之所安乎。且臣病情。素以復暑之症。當夏輒發。旬日之內。起動無望。玆敢呼籲於天地父母之前。伏乞諒臣之情。勘臣之罪。亟命遞斥臣職名焉。臣於病裏乞免之章。何暇贅附。重犯瀆撓之罪。而臣感激恩造。銘鏤肺肝。憂愛之衷。伏枕耿耿。敢以草草數語。庸備紸纊之淸聽。惟聖明少垂察焉。噫。殿下以乃聖乃神之姿。歷至艱至危之會。寶位光臨。大明時昇。天命之眷佑。何如。人心之歸戴。何如。中外臣庶之期望以至治者。亦何如。而迄今四載。非徒治效之邈然。益見國勢之岌嶪。罪犯極逆。尙逭王章。而當斷不斷。神人之憤愈積。黨于權奸。只施薄竄。而乍罰旋解。朝野之惑滋甚。隄防則漸至不嚴。而釁孼懷僥倖之心。鎭安則置之不論。而臺閣成媕婀之風。經費是節。而財用之耗匱。猶夫前日。賦役不加。而民生之困悴。無異凶年。此正殿下旰食宵衣。勵精圖治之時。抑亦群下。聚精會神。協恭對揚之日。而廈氈之上。聖心猶未堅定。規模或欠廣大。政令擧措。多遺本務末之患。位著之間。其心只在利祿。機務專事彌縫。訏謨言議。有瞻前顧後之態。因循苟且。以度時月。至若討國賊。固邦本。靖世道。革民弊之當務所先者。未免一歸於弁髦。此豈所望於今日者哉。臣愚死罪。竊以爲此莫非殿下不能端本正始。廓然大公之致。而窮格之工。誠正之學。或有所未盡而然也。昔董仲舒曰。正心以正朝廷。正朝廷以正百官。正百官以正萬民。此言雖似陳腐。可以爲聖王誦之。故朱子與宰相書。必以格君心。爲當時第一義者。此也。惟願殿下。勉之以誠正之學。勵之以奮發之志。總攬乾綱。董飭群下。使治化一新。國勢奠安焉。殿下頻於後苑。親較射藝。夫射者。六藝之一。君子所以觀德。而詰戎講武。亦爲王政之大者。昔我列聖。亦嘗親臨。弛張竝用之術。寔爲國朝家法。我殿下繼述之盛節。臣固欽仰。倘天時和暢。玉體康豫。或於澤宮禁苑。天仗乍臨。古禮式倣。與卿士大夫。進退折旋於熊侯貍首之間。則一堂君臣。咸囿風雲之慶。百年昇平。恒存陰雨之戒。而今則不然。無論寒燠。不避風霧。頻勞玉趾。親御矍圃。至於微末弁臣。蹶張軍卒。亦得廁於其間。非分之資。罔功之賞。又從而出焉。有非古聖王候明射選之義。而亦豈無勞損之節。至於卒伍之較肄。則有司存。顧何必煩聖躬乎。頃日試射。以帿竹之副急進排。該曹取來江上棹竹。蓋舡人之造費棹竹。動費四五十金。以其失。所業違本價。怨言頗聞。此雖小事。豈可聖明之世。一有此愁嘆之民哉。臣伏聞近日爲印內部書冊。多求外邑紙地云。發輝遺經。丕闡文敎。我殿下典學之盛念。臣固欽仰。而今我聖上。自在离筵。淹貫經史。睿工勤孜。聖學高明。聖賢之傳授心法。古今之治亂得失。無不體認融會。有如燭照鏡考。地負海涵。而瀛館牙軸。自有滿架。奎閣寶帙。亦至充棟。如有稽古覽觀之事。則此中方冊。不爲不多。何必搜剔涉獵。一如韋布操觚者之所爲乎。玩細好累大德之戒。臣敢爲殿下陳之。昔唐太宗曰。帝王當以德行爲本。文藝爲末。此雖中主。其言亦足爲法。臣以爲今此所印。苟非經史墳典。有關於治法征謨者。則亦爲不急之務也。顧今三庚不遠。一霈終靳。雖以諸道狀啓觀之。或注或灑。堇得鋤犁。而終未浹洽。至於漢以南三道。則雨澤比西北尤閟。無水之田。移秧愆期。立苗之穀。枯損居多。時有亢旱之漸。野多惜雨之望。若此而挨過今月。三農之憂。有不可言。今當國儲罄竭。人心危懼之時。歲一告歉。國將奈何。伏願殿下。側身修行。先事慮患。盡天心孚格之道。講民食儲蓄之策。使方寸之雨。得未終月。而周之康年迄用於殷旱之世焉。噫。君德成就。責在經筵。有宋賢臣所以眷眷於其君者也。驗于身心。措諸政事。資學問之將就。基德業之崇廣。唯經筵是已。而如或徒應文具。戒忽寒暴。則雖日三開筵。歲一畢帙。徒見書自書我自我。何補於修齊治平之道哉。如臣等輩。學識謏蔑。苟然充數。固不足以開發聖聽。啓沃聖心。有所絲毫裨益。而日許橫經。俯賜顧問。若有見解。鹵莾無以稱塞。反覆詔誨。如父敎子。則成湯所以不恥下問。文王所以遐不作人之德。豈不兼有而竝美哉。臣愚死罪。竊伏見近日開講之時。或因機務之酬應。自止未半。旋命中止。雖因伊日事勢之不得不爾。而於此一事。亦可見殿下誠敬專一之工。有所欠闕而然也。且或於賓對。兼行晝講。虞廷之都兪吁咈。宋筵之論思啓沃。雖非兩件事。而時刻頗久。慮聖躬之疲倦。坐次甚狹。致筵體之苟簡。每以草草了當。不能各陳其情。臣以爲朝晝法講。不必與次對同行也。臣以羈旅。偏荷洪造。有除輒膺。涯分過矣。挾冊覲光。榮寵極矣。徒竊廩祿。終無一言。則孤恩負國。臣罪萬死。今於涔涔之中。略效芻蕘之貢。惟聖明。不以人廢言。臣無任屛營祈懇之至。答曰。省疏具悉。首陳事。所陳切實。當留念矣。至於卒伍較肄。或無是也。無則加勉。不害爲增益之一端。又如舡人稱冤。未知因何。令該曹査實以聞。其次內府書冊印出事。姑無一卷印出之命。豈傳者之誤耶。又其次講民食事。亦令廟堂稟處。尾請法講之不與次對同行者。此則先朝遺則。決不可到今中廢。爾其勿辭。調理察職。
정조 4년
庚子五月二十二日。記事官姜彙鈺。義禁府啓目。東所衛將李栭漢。部將金道光。去夜御井傳漏。致有誤打。難免不檢飭之罪。刑推得情。何如。啓。傳曰。李栭漢段。渠旣發覺。今無更問之段。分揀放送。金道光段。宜無異同。一體放送爲良如敎。
정조 4년
義禁府啓目。仍慶尙監司放未放啓本啓下者。本府所管定配罪人及徒配罪人。竝依啓聞施行。他餘罪人。令刑曹稟處。何如。啓。傳曰。依回啓施行爲好矣。其中李廷爀李文喆。減等爲良如敎。
정조 4년
庚子五月二十二日辰時。上御暎花堂。方物看品入侍時。行都承旨鄭昌聖。左承旨徐有防。右承旨李邦榮。左副承旨沈念祖。右副承旨吳大益。同副承旨鄭志儉。假注書趙興鎭洪光一。記注官鄭必忠。記事官李𤧣。以次序立訖。上曰。全羅兵使入侍事。出榻敎賤臣光一。承命出外。分付。上曰。奎章閣提學金鍾秀入侍事。出榻敎命諸承旨方物看品。敎曰。雨勢如此。勿令沾濕。上曰。當該承旨誰也。邦榮曰。小臣矣。上曰。右承旨守廳。左承旨進去。可也。命書傳敎曰。封裹期日不可進退。而參贊望口傳。銓官互相推諉。日已過午。尙不擧行。事體所在。誠極未安。寧有如許紀綱。自政院另加各別嚴飭。斯速擬入。待下批先封裹後謝恩。命書安昌君燝疏批曰。答曰。省疏具悉。胡大事也。詆斥至此。卿其勿辭焉。命書傳敎曰。陳疏承旨批下。牌招使之仕進。全羅兵使李長燁進伏。上曰。本營自是弊局。爾其往欽哉。命退。諸臣以次退出。
정조 4년
庚子五月二十二日申時。上御誠正閣。禮房承旨入侍時。左承旨徐有防。假注書洪光一。記注官鄭必忠。記事官李𤧣。以次進伏訖。上曰。藥房提調入侍事。出榻敎藥房提調金華鎭入侍。上曰。議政府封裹幾爲之乎。知入。賤臣光一。承命出問回奏曰。封裹幾訖云。上曰。封裹須精爲之事。注書出去。分付。可也。賤臣光一。承命。分付。命書傳敎曰。三日內三行祀典。恐涉瀆屑之歸。又聞明日。亦是吉日云。今夜慰安祭。兼告事由。明日始役事。分付。命書傳敎曰。藏譜閣影幀移奉事。旣於戶判入侍。有下敎者。躬審然後。可定奉安之殿。適値動駕日。再明日還宮時展拜。以此分付。命書傳敎曰。選曹重任。不宜輕解。雖於兩銓官之疏。下勿辭之批靳解。旣出重其任之意。則到今强迫。反歸於縛束之歎。論以情地。無異已遞。許令一伸廉隅。不害爲禮使之道。吏曹判書洪樂命。參判金魯鎭。竝今姑許遞。命書傳敎曰。倚注也深。故責備者深。況今世道。宜求宿趼。右參贊金鍾秀。爲吏曹判書。命書傳敎曰。新除授吏曹判書。卽爲牌招開政。命注書持傳敎出頒。賤臣光一。承命出頒。上謂華鎭曰。左相上疏見之否。華鎭曰。見之矣。上曰。左相幾時出乎。華鎭曰。自上敦勉。則豈有不出之理乎。上曰。大臣書啓入來乎。知入。賤臣光一。承命出問回奏曰。書啓不來矣。上曰。史官入來與否及大臣有造朝之意否。知入。賤臣光一。承命出問回奏曰。史官入來。而大臣無造朝之意云矣。上命退。諸臣以次退出。
정조 4년
庚子五月二十二日酉時。上御誠正閣。左副承旨入侍時。左副承旨沈念祖。假注書洪光一。記注官鄭必忠。記事官李𤧣。以次進伏訖。上曰。宋史凡例無誤否。念祖曰。昨見徐命膺曰。明史凡例最好。用之似好云矣。德祐以下二王。升之帝紀。何如。上曰。本草然矣。念祖曰。帝昰帝昺。則本草附之德祐。故欲立各紀矣。上曰。好矣。上曰。唐書志。則歐陽脩。傳則宋祁纂之乎。念祖曰。然矣。上曰。予好晉書矣。念祖曰。其文甚好。而多類世說體。但其論贊未好矣。上曰。其文亦有六朝騈儷之風。大抵韓文未出之前。多對偶矣。念祖曰。宋史。大類我朝事矣。上曰。予不知備忘記出處。於宋史見之矣。念祖曰。然矣。上曰。我朝有永禧殿。而宋朝亦有慶運宮矣。念祖曰。以官職論之。亦多相似矣。上曰。讀禮通考。勝於五禮通考矣。念祖曰。然矣。命書傳敎曰。禮房承旨。馳詣永禧殿奉審。有頉處亦爲看審以來。仍命注書。奉傳敎。出外分付。賤臣光一。承命出外分付。念祖曰。先正臣李珥。於大學小註。以靑紅筆點出。別其好否者甚精。好矣。上曰。家有所儲乎。念祖曰。臣家無之。而似在石潭書院矣。上曰。翰林入來後。行關本院。使之上來。可也。命書傳敎曰。朝於疏批。罄予肝膈之蘊。謂卿卽日造朝。整衣以俟。已竟夕矣。始問傳諭史官。卿無出肅之意云。卿之所執。於是乎過中萬萬。胡不亟回前見。出而視事。以此意更遣史官。傳諭於左議政。造朝與否知入。仍命曰。廳注書出去。傳諭。可也。賤臣光一。承命退出。
정조 4년
行都承旨鄭昌聖坐。左承旨徐有防坐直。右承旨李邦榮坐。左副承旨沈念祖坐直。右副承旨吳大益奉命。同副承旨鄭志儉坐。注書二員未差。假注書趙興鎭仕洪光一仕直。事變假注書吳泰賢病。
정조 4년
徐有防啓曰。再明日永禧殿酌獻禮時祭文。當爲製進。藝文提學洪樂命。待明朝牌招。何如。傳曰。知有實病。弘文提學。今日政差出。待下批。牌招擧行。
정조 4년
鄭昌聖啓曰。吏曹判書金鍾秀。再牌不進。陳疏到院。纔已退却。推考傳旨。今方捧入矣。開政命下。已至兩日。特敎申飭。不啻截嚴。而昨今連事違召。終不擧行。揆以事體。誠極未安。所當更請牌招。而係是一日三牌。何以爲之。敢啓。傳曰。第欲知所引之有何別般委折。原疏始先捧入。待下批牌招開政。
정조 4년
徐有防啓曰。左副承旨沈念祖。今方入侍矣。臣吏兵批兼進之意。敢啓。傳曰。知道。
정조 4년
有政。吏批。吏曹判書金鍾秀。參判參議未差。承旨徐有防進。以徐浩修爲吏曹參判。李敬一爲校理。李時秀爲副校理。洪樂命爲右參贊。沈豐之爲禮曹參議。金魯鎭爲大司成。朴宗采爲咸從府使。桂德洙爲崇靈殿參奉。徐昇修爲奉常參奉。金載瓚爲檢閱。尹行修爲副修撰。兪彦鎬爲弘文提學。吏曹參判望未下。兵批。兵曹判書蔡濟恭病。參判李萬恢病。參議尹勉升病。承旨沈豐之進。以權噵洪樂命金魯鎭宋煥億李度默林濟遠爲副司直。洪文泳爲副司果。
정조 4년
吏曹口傳政事。以趙鎭衡爲奉常正。
정조 4년
徐有防。以吏曹言啓曰。卽接奉常寺牒報。則今此永禧殿酌獻禮時典祀官。當以本寺正塡差。而正尹東晩。受由在外云。今姑改差。其代。口傳備擬以入之意。敢啓。傳曰。知道。
정조 4년
傳于徐有防曰。都承旨入侍。
정조 4년
姜彙鈺偕來。代吳泰賢爲事變假注書。
정조 4년
徐有防啓曰。弘文提學兪彦鎬牌不進推考傳旨今方捧入。而酌獻禮祭文製進。不可少緩。而如是違牌。不卽擧行。事甚未安。更卽牌招。何如。傳曰。允。
정조 4년
沈念祖啓曰。檢閱金載瓚。旣已付職。卽爲牌招入直。何如。傳曰。允。
정조 4년
徐有防啓曰。弘文館提學兪彦鎬再牌不進。推考傳旨。今方捧入。而祭文製進。一時爲急。連事違召。尙不擧行。揆以事體。誠極未安。所當更請牌招。而係是一日三牌。何以爲之。敢稟。傳曰。不特此宰臣。每於群下處義。務令綽有餘地。獲免迫隘之患。雖出於崇廉禮使之意。凡事過則生弊。近日卿宰違牌。亦可謂太無嚴矣。今日群工。又何其太慢忽於君命乎。莫重祭文。署押在明。將以無提學之故。不得行事乎。政院知悉。
정조 4년
徐有防。以禮曹言啓曰。今此永禧殿親行酌獻禮時。自上當有散致齋之禮。而正日只隔二日。散齋則勢未及依例擧行。殿下自今日。散齋一日於別殿。致齋一日於正殿。散齋有司不啓刑殺文書。致齋唯啓享事。諸享官及近侍之官應從升者。竝散齋一日於正寢。致齋一日於本司。陪享百官諸衛之屬守衛殿門者。各於本司。淸齋一宿事。知委。何如。傳曰。允。
정조 4년
備忘記。今日法綱。雖曰。掃地。又將使予。爲幺麽一小官屈法乎。夕時出牌。則家非鄕外。人定未下之前。綽有去來。而偃然遲回。與牌俱在城外。至於微稟之擧。使氣於院中之習。欲售朝廷乎。此時若此。來頭將作何樣罪。況命牌在城外。大官所不敢爲。不但大關後弊而已。豈可一味曲庇。翰林金載瓚。爲先刋名仕版。下該府。以爲嚴勘之地。
정조 4년
傳于徐有防曰。明日藥房日次問安勿爲之。
정조 4년
吳大益。以戶曹言啓曰。以舡人帆竹事。有令該曹査實以聞之命矣。凡係木物。繕工監例爲責用於都庫。而木物皆有尺數。若過三十尺長。則該監取用帆竹於船人。報戶曹給價。自是舊規也。月前因露梁郊場旗竹之腐傷。營繕該吏。與訓局將校。眼同執捉。改豎旗竹。而此旣流來古例。非今創行。故本曹亦依恒式給價。而價本之比私貿差少。雖或爲舡人之稱冤。旣非常時頗有之事。亦非從他貿用之物。該監遵以爲例。尙未變改。故爲慮貽弊。今番退漕舡發賣時。論報備局。請得舊舡帆竹。輸置公廨。欲以爲此等木物入用時取用之資。而營繕別貿帆竹之例。若仍此永爲革罷。則庶可除執捉時爲弊之端。惶恐。敢啓。傳曰。知道。本事之爽實旣如許。則到今別無更査之端。而雖以旗竹言之。如是定式。則可除後弊。若此而復踵此習者。自本曹各別嚴禁。可也。
정조 4년
沈念祖。以兵曹言啓曰。永禧殿雨漏處修改日。當詣展拜。仍行酌獻禮事。命下矣。以何營軍兵隨駕。何營軍兵留陣。而隨駕禁軍馬步軍。幾番幾哨磨鍊乎。敢稟。傳曰。甚熱。宜從簡率。以訓局馬軍二哨。步軍六哨及禁軍與入番軍二番隨駕。留營留陣。勿爲磨鍊。與展謁有間。着甲一節。今番安徐。
정조 4년
李邦榮。以義禁府言啓曰。慶尙道放未放回啓公事判付內。依回啓施行。其中李廷爀李文喆。減等事。啓下矣。泗川縣東溪驛徒三年定配罪人李廷爀減等。罪案中以徒二年半改錄。昆陽郡徒二年半定配罪人李文喆減等。罪案中以徒二年改錄事。分付該道道臣之意。敢啓。傳曰。知道。
정조 4년
事變假注書姜彙鈺啓曰。臣敬奉聖批。馳往傳諭于南部薰陶坊苧廛洞議政府左議政徐命善所住處則以爲。臣誠未格天。辭不達意。史官纔回。恩敎荐降。十行絲綸。丁寧開導。仍命偕來。俾聽面諭。臣於是乎惶懍震薄。如窮人無所歸。臣雖無狀。平日所自勉者。推不擇夷險。生死向前而已。從前官職。何嘗以賤臣去就。屢煩聖念。如今日之爲者哉。公私之互有輕重。臣於辭疏。略有所仰暴者。聖誨愈勤。而臣心轉益迫隘。聖眷彌隆。而臣情轉益罔措。臣誠左右視。而不知所以爲計也。至於責世道之敎。尤是臣不敢冒進之一端。疎才朽質。已試蔑效之狀。淵鑑悉燭。自知甚明。今若違命是懼。姑且强其不能。畢竟至於狼狽而後已。則顧其獲罪聖朝。反不如一時逋慢之猶有可恕。臣之前疏所論。蓋亦自量已熟而然也。臣旣以更入辭本之意。仰陳於書啓中。玆不敢以草草數語。畢攄底蘊。謹當瀝血封章。以冀上天之垂憐云矣。臣旣承偕來之命。故仍留之意。敢啓。傳曰。知道。
정조 4년
備忘記。書啓之回。辭遜愈摰。虛徐之嘆。易有容已。上下相持。凡今幾日。誠信之不孚。可謂胥有失矣。卿之前後官職。初不飾讓云爾。則獨於今番重卜。牢守固拒。一反誰昔規模者。必有所以。予之禮卿。不及誰昔而然歟。朝廷之待卿。又不及誰昔而然歟。無是二者。則卿胡乃不讓於前而讓於後乎。予誠左右顧而茫昧也。玆遣近密之臣。更布未罄之蘊。卿須卽日造朝。弘濟國事。予方側席以俟也。仍傳于鄭昌聖曰。此敦諭。右副承旨傳諭于左議政。與之偕入。
정조 4년
右副承旨吳大益啓曰。臣敬奉聖諭。馳往傳諭于南部苧廛洞薰陶坊契議政府左議政徐命善所住處。繼又傳宣批旨。則以爲臣三上辭本。一遞爲期。不意近侍先辱。責敎備至。批旨旋下。誨諭諄復。臣於是乎怵迫嚴命。不敢爲固守初心之計。而若其去就之顚倒郞當。將不免貽羞搢紳。撫躬慙赧。無地自容。見今日勢向夕。賤疾適苦。謹當略費調治。待朝趨承。而近侍相守。一時爲悶。偕來之命。卽賜收還。千萬伏望云矣。臣旣承偕來之命。姑爲仍留之意。敢啓。傳曰。知道。大臣明當造朝。爾則先爲入來。
정조 4년
左議政徐命善疏曰。伏以臣猥將私懇。再瀆崇聽。翹首雲天。顒俟兪音。及奉批旨。又復靳許。荐降別諭。促令造朝。夫以我聖上之憫覆臣。體諒臣。猶未悉燭臣窮蹙之情。則此殆臣辭語拙訥之致也。臣請更申前後疏意。而益之以未及之蘊。以盡孚格之道焉。噫。臣家之遭罹危辱。今且幾月矣。私心之恐懼。尙未盡釋。一世之猜怒。尙未盡熄。雖以西樞散銜。黽勉於周行之間。當之者擧目躕躇。見之者蒿目惝怳。則在臣處義。政宜杜門斂跡。以待時月之稍久。而公議之遂平也。審矣。今乃任他笑罵。若已固有。當謹愈肆。而頓忘宿昔之憂患。當退愈進。而益挑人情之拂鬱。畢竟衆誹群憾。四面而蝟起。臣縱不能爲殿下靖時象。豈忍以一身之故。重誤殿下之國事也。此臣初疏之餘意。而私義之不可出者。然也。臣於聖批中。忽公義循私情之敎。竊不勝其惶汗之浹背。嗚呼。臣安敢爲此哉。夫人臣之感結主知者。必曰。義則君臣。恩則父子。此猶設譬之語也。若臣之家。微殿下再造之澤。不得至有今日。其爲父子之恩孰切焉。然則子之於父。可以自私其身。而厭服勤之勞哉。使臣之識量氣力。誠有近似於扶顚救時之用。雖未能丕變風俗。以副期勉之聖意。豈不欲殫心竭慮。以效奔走之微誠。而臣之長短本末。聖鑑在上。有何威望。可以彈壓百僚。有何才德。可以厭服人心。而當此委靡頹惰之日。自任以挽回振作之責。人孰肯從臣之言。而亦豈不笑臣之愚乎。臣之前所慨嘆者。非敢恕己之昏而責人之明。其苦心血忱。竊自附於古人漆室之憂而已也。此又臣再疏之餘意。而才器之不可堪者然也。抑臣於二者之外。別有可遞之端。臣家向來事。究其本。則滿盈之所召也。從此息補之道。惟在於夙夜戰兢。力避隆盛。以少贖其過福之災。而臣之所叨。卽臣外從兄力辭獲遞之代也。今以中表之親。互據三公之任。兄出弟入。榮寵赫然。藉令公格無礙。故例有稽。以臣今日情地。其怵然而恐。恤然而憂者。當復如何。而臣豈敢自外於聖朝。不思所以自處之道乎。此又臣兩疏未及之蘊。而今復卒言之者也。臣厚受昊天之德。未效塵刹之報。戀主一念。寤寐如丹。尙敢有自占便宜。不體隆眷之計。而目下難冒之義。如右所陳。反復揣量。實無以仰承明命。虛辱聖恩。徒添臣罪。伏乞殿下。諒臣情之非假飾。察臣言之非虛謾。特遞臣所辭職名。俾廉隅一伸。公私兩幸。不勝懇禱。答曰。省疏具悉卿懇。別諭纔宣。辭章踵至。似出交違而然。悃愊剖示無餘。更無可以爲說於卿者。只將疏中所道二段事。略復質難可乎。卿疏若曰。縱不能靖時象。豈忍以一身之故。重誤國事。此則予固無淸平之治。而蝟起之誹憾。足自振壓。胡至於使卿狼狽也。若曰。自任以挽回振作之責。孰肯從之。亦豈不笑之。此則卿在三事之列。凡於公卿百執事。奮勵者奬之。頹惰者警之。俾各先公忘私。則一日二日。漸就丕變。人當從之之不暇。何暇爲事於笑卿耶。至又紙末引義。奈之何捨常格拚古例。說此不當說之嫌。無幾近於强覓之嘆耶。竊爲卿不取也。此批擬與敦旨同傳。草草止此。冀卿之竝須諒悉也。卿其隨承宣造朝。以聽我面諭。仍傳曰。此批答。使偕來承旨。與敦諭同爲傳諭于左議政。期於偕入。
정조 4년
吏曹判書金鍾秀疏曰。伏以臣昨於政府方物封裹罷後。爲肅西壁新除。纔到闕外。忽伏承天官移授之命。臣驚惶隕越。罔知攸措。噫。臣罪臣自知之。一誤再誤。迹涉欠愼。藉曰。事由忘忽。難免畢露醜拙。伊時薄勘。已荷涵貸之恩。不日重拜。夫豈夢想所到。噫。責敎殆同華袞。霜露咸歸造化。臣常感泣。不知死所。到今筵敎鄭重。昭釋無餘之後。臣雖無狀。何敢一毫自阻於聖明之下。而獨無奈疎迂之性。遇事本欠商量。大病之餘。神精盡爲銷亡。前忘後錯。觸處皆然。微官末職。尙懼不堪。而況於今日之銓地乎。嗚呼。國家不幸。世變層生。株累之衆。固爲太過。而躑躅之孚。亦屬可慮。聖敎之每以疏通鎭安爲急務者。實仰天地之大度。而隄防旋別之政。尤不容因此少忽。則其所以稱量分寸。闊狹弛張。俾疏通與隄防之道。兩行不悖者。其責專在銓地。其有關於世道人心之重。顧何如也。以臣之疎忽病昏。而今若更入僨敗之地。重犯顚錯之罪。則臣身固不足恤。其於國事何哉。此臣所以寧被慢命之誅。而不敢爲承膺計者也。洊違召命。已深惶蹙。特敎截嚴。置身無地。玆不得不略入文字。隨牌陳懇。伏乞聖上。亟命遞免臣銓職。回授可堪之人。仍治臣違傲之罪。使公私兩幸焉。答曰。省疏具悉。處義太過。亦係分義。卿其勿辭。卽爲出肅。
정조 4년
庚子五月二十三日。記事官姜彙鈺。刑曹啓目。仍慶尙監司放未放啓本啓下者。本曹所管定配罪人仍秩中。鄭志賢朴貴萬崔昌大柳春必邊相協崔福先崔成起林重新千德謙孫昌秀趙慶秀韓弘得朴春根吉禹正金光億姜處東姜時贊全德秋韓夢大崔厚値金千謙金得順李陽復李世興盧信甲白應秀金賢遇李夭甲洪錫祚韓國興洪允海李龍海李好源蔡元春李永新徐命孫姜聖龍文彭才金喜孫尹任基張遂民鄭化同尹益采睦仁明金宗運柳得正李明義梁重德高明輝金俊嶷高元積李大白金昌大金百年金朴大根高星大李光白蘇尙寬李需運李弘培金彭守張德民等。竝參酌減等之意。分付該道臣何如。啓。傳曰。依回啓施行爲旀。鎭海縣定配罪人金云秋段。無識愚氓。不勝淫慾之致兺除良。罪是和奸。律則徒配。合有分揀之道。放送爲乎矣。同梁召史段置。不過同罪。亦爲放送之意。分付配所官爲旀。義城縣定配罪人金信文段。伊時事狀。熟已聞知是遣。順興府定配罪人李好源段。求娶幻換。理合容恕。竝只特爲放送爲旀。請放諸人中張遂民段。營裨作奸。奚比邑吏是旀。尹益采段。慾在虐民。犯亦倫紀是旀。尹任基段。兄弟竝配。雖甚矜惻。原其獄事。殆同未決是旀。李大白段。何等劇逆應坐。而符同逃躱。此等罪犯。遇赦輒宥。則將以啓僥倖之竇。眞所謂小人之幸是置。竝仍配爲良如敎。
정조 4년
庚子五月二十三日甲時。上御誠正閣。左副承旨入侍時。左副承旨沈念祖。假注書洪光一。記事官李𤧣徐龍輔。以次進伏訖。上命念祖。見五禮通考。敎曰。讀禮通考題目。各寫之乎。念祖曰。然矣。上曰。凡例詳備乎。念祖曰。果詳備矣。命龍輔。冊件記持入。上曰。件記中文集少矣。念祖曰。然矣。其中分類。多有未整者矣。上曰。後日入來。更見皆有窩書冊。可也。命退。諸臣以次退出。
정조 4년
行都承旨鄭昌聖齋宿。左承旨徐有防齋直。右承旨李邦榮齋宿。左副承旨沈念祖齋宿。右副承旨吳大益齋宿。同副承旨鄭志儉齋直。注書二員未差。假注書趙興鎭齋直洪光一仕直。事變假注書吳泰賢仕。
정조 4년
傳于沈念祖曰。領右相與左相。同爲登對事。遣史官傳諭。
정조 4년
沈念祖啓曰。領議政金尙喆。右議政李徽之。依下敎來待矣。
정조 4년
傳于沈念祖曰。大臣入侍。
정조 4년
徐有防啓曰。藥房都提調鄭弘淳。副提調鄭昌聖。爲承候來待矣。傳曰。入侍。
정조 4년
傳于沈念祖曰。昨日傳敎書入。誤字甚多。左承旨推考。
정조 4년
徐有防啓曰。弘文提學兪彦鎬。昨日飭敎之下。終不膺命。以至經宿。永禧殿親祭。只隔一日。祭文尙不製進。以致受押單子之不得入啓者。揆以事體。誠極未安。從重推考。仍卽牌招。何如。傳曰。允。
정조 4년
徐有防啓曰。弘文提學兪彦鎬牌不進推考傳旨。今方捧入矣。祭文製進。萬分時急。受押單子。緣此遲滯。而一向違召。無意膺命。事體道理。俱極未安。更卽牌招。何如。傳曰。第令更爲催促。
정조 4년
傳于徐有防曰。今已日暮。勢難親押。代押。
정조 4년
徐有防啓曰。明日大駕。詣永禧殿入齋室後。王大妃殿惠慶宮問安。何承旨進去乎。敢稟。傳曰。左副承旨進去。
정조 4년
吏曹口傳政事。以韓光會爲右參贊。尹翊東爲禁府都事。
정조 4년
又口傳政事。左參贊韓光會。右參贊黃景源。
정조 4년
鄭志儉。以兵曹言啓曰。今此永禧殿擧動時。本曹補把京畿驛馬十五匹。依例入把之意。分付本道。何如。傳曰。允。
정조 4년
李邦榮。以義禁府言啓曰。明日擧動時。各差備都事。當爲備員。都事金載復遷轉代。令該曹口傳差出。以爲分排之地。何如。傳曰。允。
정조 4년
李邦榮。以刑曹言啓曰。下番翰林牌使令崔好孫。直自城外定配所。陪使令梁泰熙。推問次。爲先嚴囚事。命下矣。依傳敎。罪人崔好孫。黃海道豐川府定配所。卽爲押送。梁泰熙着枷嚴囚之意。敢啓。傳曰。知道。所謂囚禁漢之名。再登上聽。眞所謂故犯之徒。政院事。莫非下隷作俑。而今則不以傳命爲藉重。反以助虐慢命之注書。爲藉重之端。不可尋常處之。以齋日之故。姑不刑推。收贖後。卽爲定配。牌使令。比此漢猶輕。以近畿徒配擧行。
정조 4년
又以刑曹言啓曰。因本曹草記。梁泰熙。刑推收贖後。卽爲定配。牌使令以近畿徒配事。命下矣。依傳敎。罪人梁泰熙。收贖後。黃海道瑞興縣。崔好孫京畿長湍府定配所。竝卽押送之意。敢啓。傳曰。知道。
정조 4년
庚子五月二十四日辰時。上御誠正閣。三大臣入侍時。領議政金尙喆。左議政徐命善。右議政李徽之。左副承旨沈念祖。假注書洪光一。記事官李𤧣徐龍輔。以次進伏訖。上命都提調副提調入侍。尙喆進伏曰。近日滯氣。若何。上曰。一樣矣。上曰。左相造朝。國事幸矣。命善曰。在小臣私義。竊不勝萬萬惶感矣。上曰。卿之私義。果何事也。命善曰。臣專賴天地生成之澤。保有今日。而臣之憂懼。尙今未定。何顔復出於世乎。第自上責勉備至。下敎諄複。而臣之微誠。終不能回格天聽。尤不勝惶悚之至矣。上曰。過矣。若使物情盡平。則可謂俟河之淸矣。尙喆曰。今則鼎席皆備。極爲幸矣。人君爲一國之標準。君德修而臣下亦從而化。方今聖明御極。治化隆洽。凡大臣及銓官三司諸臣。使之各任其職。物各付物。當罪者罪之。當勉者勉之。畀之世道之責。期見其成效。則豈不休歟。上曰。卿言好矣。卿等苟能協力共濟。則不爲也。非不能也。大抵無論今日明日。事在目前。各盡其職。同寅協恭。則始雖參差。卒爛漫而同歸矣。非必爲苟同。亦不必落落。而惟國事共濟。可也。今日卿等。任世道之責。予則與有幸焉。命善曰。如小臣鹵莽。豈敢曰。擔當世道乎。上曰。盡其職。則好矣。命善曰。大臣爲大臣之事。銓官爲銓官之事。至於諸司百執事。皆盡其職。則世道其庶可望。而苟或互相推諉。則難濟事耳。都提調鄭弘淳。副提調鄭昌聖入侍。弘淳進伏曰。聖體。若何。滯氣近則有差勝之節乎。上曰。若過數日。則當漸差矣。仍命醫官入侍。醫官吳道炯入診。道炯曰。右三部稍弱矣。上曰。加減六和湯。更爲煎入事。出榻敎上曰。領府事聽大臣之言。何如。弘淳曰。天下本無事爲貴。而無事是救濟之道矣。尙喆曰。臣惶恐敢達矣。辛壬以前。色目分岐。互相傾軋。自先大王朝。丁未以後。朝著和同。卽今殿下之時。不過目前討逆而已。更有何事。願以得人才留念焉。命善曰。以人事君。古有其言。人才之擇用。臣等之責矣。上曰。弘文提學之事。何如。其處義可怪矣。尙喆曰。然矣。尙喆曰。使行拜表。政府西壁。例當進參。而右參贊洪樂命之實𧏮。聖上之所已俯燭。今不可强令行公。姑爲許遞。其代。令該曹卽爲口傳差出。何如。上曰。依爲之。出擧條右參贊洪樂命許遞。令該曹口傳差出事。榻前定奪。上曰。弘文提學兪彦鎬。更爲牌招事。出榻敎上曰。金載瓚之事。駭然矣。踵門而至。謂以不入。此何事體乎。上曰。鼎席皆備。幸矣。今日責望。專在大臣。卿等須佛時仔肩。共濟國事。予之一身。載於領相。而至於責勉。則以年紀言之。左相少於領相。以筋力言之。左相勝於領相。朝廷之所期望。卿之所擔負。果何如哉。卿在承上接下之間。領相右相。雖有未及思量處。卿須勉勉而相輔也。命善曰。臣雖在原任。一飯之頃。豈敢忘國恩乎。臣當於國事。死生以之。臣所不逮。領右相勸勉。領右相所不逮。臣亦當勉之矣。上曰。情志交孚。可否相濟。可也。上曰。後之視今。當作如何看。命善曰。好時節矣。聖明在上。朝著淸明。大是難遇之時。而世道規模。猶有未定。正宜上下交勉。勿以時安而忽之。上曰。姜忱上疏見之乎。其言爽實。而其意亦出於匡救矣。所謂卒伍較肄。卽技藝事也。技藝格賞。曾有上上等。其弊極多。故登極後。除上上等。只出次等者。蓋出於省浮費之意。而此未曾出朝報。故臺臣不知而疏及之矣。至於帿竹一事。亦是爽實矣。凡木物。若過三十尺。則繕工監取用帆竹於舡人。報戶曹給價。自是古例。故頃因郊場旗竹之腐傷。該監吏與訓局將校。改豎旗竹。而本曹亦依恒式給價矣。臺臣以此認以爲帿竹。蓋姜忱上疏之前。舡人囑弓房而然矣。上曰。彼承旨在外。故召之矣。尙喆曰。沈念祖之在外可惜。誠如聖敎矣。上曰。鄭敦寧。近則如何。徽之曰。不如前矣。上曰。其人平日閑養。似差勝矣。其子亦耿介矣。尙喆曰。然矣。尙喆曰。臣等頃於賓廳。適得李秉常宰臣奉朝賀卜相之例矣。上曰。奉朝賀卜相之事。何如。尙喆曰。當有一番定式矣。上曰。僉議。何如。尙喆曰。以徐命膺言之。此人宜入。豈有拔出之理。上曰。右相之意。何如。徽之曰。大臣異於他職。其人可爲。則許卜。可也。若拔之。則事涉如何。上謂命善曰。卿家奉朝賀。又異於他矣。尙喆曰。古重臣李秉常。以奉朝賀而卜相矣。命退。諸臣以次退出。
정조 4년
行都承旨鄭昌聖坐。左承旨徐有防坐。右承旨李邦榮坐直。左副承旨沈念祖坐。右副承旨吳大益坐。同副承旨鄭志儉坐直。注書二員未差。假注書趙興鎭仕洪光一仕直。事變假注書吳泰賢仕。
정조 4년
上在昌德宮。停常參經筵。只晝講。
정조 4년
大駕詣永禧殿。入齋室後。政院玉堂藥房口傳問安。答曰。知道。展拜後。政院玉堂藥房口傳問安。答曰。知道。酌獻禮罷後。政院玉堂藥房口傳問安。答曰。知道。朝廷二品以上六曹堂上。大司憲口傳問安。答曰。知道。大駕詣彰義宮。入齋宮後。政院玉堂藥房口傳問安。答曰。知道。藏譜閣展拜後。政院玉堂藥房口傳問安。答曰。知道。大駕還宮後。政院玉堂藥房口傳問安。答曰。知道。
정조 4년
李邦榮啓曰。正言徐有鍊鄭益祚。以侍臣旣入闕中。不爲傳啓。旋卽出去。竝牌招。合辭闕啓。已至多日。事甚未安。兩司除在外拜表進去外。未肅拜呈告人員。一體牌招。何如。傳曰。允。
정조 4년
鄭志儉。以弘文館言啓曰。新除授副修撰尹行修。時在京畿安山地。經筵入番事緊。請斯速乘馹上來事。下諭。傳曰。依啓。
정조 4년
領敦寧府事李溵箚曰。伏以有事眞殿。展誠酌獻。仰惟聖心僾然。追慕冞切。仍念臣獲解匪據。隨意調治。從今餘日。皆我聖主賜也。噫。臣之前後所被隆恩盛渥。河海莫量。而十行許副之批。尤是萬萬恩數。欲報之德。昊天罔極。此生此世。何以少酬其萬一乎。日夕頌祝。益不知死所。而第緣禍福之災。罹此難醫之疾。首尾數朔。尙貼床笫。敦府新命。至今稽謝。當此動駕之時。又犯闕禮之科。伏枕悚蹙。尤增罪戾。玆敢短箚自列。仰瀆崇嚴。伏乞亟命攸司。重勘臣罪。以肅朝綱。以安微分。不勝幸甚。取進止。答曰。省箚具悉卿懇。卿之尙未蘇健。方切悶慮。若其未參陪班。豈容辭爲。卿其勿辭。益加善攝焉。仍傳曰。此批答。遣史官傳諭于領敦寧。
정조 4년
庚子五月二十五日。記事官姜彙鈺。刑曹啓目。觀此京畿監司李衍祥啓本啓下者。罪人李楨奎。初當罪案。詳査馳啓。令該曹稟處事。而道臣更査詳悉無餘。依前仍配。何如。傳曰。意或以爲討食之罪犯。有浮於詐稱。頃者判付。以仍配判下矣。觀此回啓。然則合有斟量之道。放送爲良如敎。
정조 4년
庚子五月二十五日寅時。上詣永禧殿。擧動入侍時。行都承旨鄭昌聖。左承旨徐有防。右承旨李邦榮。左副承旨沈念祖。右副承旨吳大益。同副承旨鄭志儉。假注書趙興鎭洪光一。記事官李𤧣徐龍輔。以次序立訖。上具遠遊冠絳紗袍。乘輿出延和門。至仁政門內。命龍輔出外班。兼春秋隨駕。至仁政門外。左通禮跪請降輿乘輦。上降輿乘輦。出敦化門。至永禧殿門外。左通禮跪請降輦乘輿。上降輦乘輿。詣齋室。上具冕旈冠袞龍袍。詣正殿展拜。仍詣第一室奉審。次詣第二室。次詣第三室。次詣第四室。次詣第五室奉審訖。命戶判自前門入侍。戶曹判書金華鎭。入侍月臺前。上曰。役處。何如。華鎭曰。地垈低濕。故頹圮特甚矣。上曰。今番完築乎。華鎭曰。交合灰三物堅築。而下磚石下。水氣如泉。故今番泄治隱窟。比前稍完矣。上還入齋室。復詣正殿。行酌獻禮展拜訖。還入齋室。命百官整齊以出。上具翼善冠袞龍袍。乘輿于齋室外。昌聖曰。今日展拜後。玉堂問安不爲之。事甚未安。祭班執事外。諸玉堂一竝從重推考。何如。上曰。依爲之。出擧條上出門外。左通禮跪請降輿乘輦。上降輿乘輦。至彰義宮門外。左通禮跪請降輦乘輿。上降輦乘輿。入大次。上曰。百官整齊乎。知入。賤臣光一。承命出問回奏曰。百官已整齊矣。上具冕旒冠袞龍袍。詣藏譜閣。展拜後奉審。命三大臣兵戶判入侍。奉審訖。上詣養性軒。命戶判入侍。華鎭進前。上曰。此處正合影幀奉安矣。華鎭曰。然矣。上曰。欲以七月奉安矣。上具翼善冠袞龍袍。乘輿出門外。左通禮跪請降輿乘輦。上降輿乘輦。命領相落後。賤臣光一。承命傳諭于領議政金尙喆。大駕至敦化門外洞口。命分付禮都監百官。直入殿庭。行拜表禮。命宣傳官持標信。勞問于前後廂軍曰。日熱如此。隨駕廂軍。能無疾恙否。又命勞問于扈衛軍。大駕入敦化門內。又命勞問于挾輦軍。上曰。三使臣入侍事。駕前下敎。上詣宣政殿。諸臣退出。
정조 4년
庚子五月二十五日午時。上御宣政殿。三使臣入侍時。上使朴明源。副使鄭元始。書狀官趙鼎鎭。左承旨徐有防。假注書洪光一。記事官李𤧣徐龍輔。以次進伏訖。上命進前。明源進伏曰。暑月動駕之餘。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。當此炎節。萬里行役。果難矣。卿等須利涉焉。行期。何如。明源曰。遼野之土。時値潦雨。則盡成泥濘。人馬難過。而第雖不得迅行。計一月三日。則可以得達云。八月十三日前。似可到彼矣。上曰。專對之責。惟在於識事情而善處變。今番卿等。須善爲之。奏文一節。豫備兩件。亦涉如何。卿等須相議處之。可也。明源曰。此事臣等謹當臨時處之矣。上曰。加減六和湯一貼煎入事。出榻敎命退。諸臣以次退出。
정조 4년
行都承旨鄭昌聖坐。左承旨徐有防坐。右承旨李邦榮坐。左副承旨沈念祖坐直。右副承旨吳大益坐。同副承旨鄭志儉坐直。注書二員未差。假注書趙興鎭仕洪光一仕直。事變假注書吳泰賢仕。
정조 4년
李邦榮啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。竝卽牌招。何如。傳曰。允。
정조 4년
以大司諫朴師訥。司諫金履禧。獻納尹長烈。正言徐有鍊鄭益祚。掌令柳孟養。持平朴天行牌不進罷職傳旨。傳于李邦榮曰。只推。
정조 4년
李邦榮啓曰。大司諫朴師訥。司諫金履禧。正言徐有鍊鄭益祚。持平朴天行。旣有只推之命。一體牌招。何如。傳曰。允。
정조 4년
以大司諫朴師訥。司諫金履禧。正言徐有鍊鄭益祚。持平朴天行牌不進罷職傳旨。傳于李邦榮曰。只推。
정조 4년
傳于沈念祖曰。左承旨入侍。
정조 4년
以江原監司狀啓。六月令宗廟薦新生銀口魚。節序差早。或體樣甚小。限內不得封進。惶恐待罪事。傳于鄭志儉曰。勿待罪事。回諭。
정조 4년
備忘記。錦城尉省掃時。當有澆奠床之命。而中官未卽考例提稟。致令單下歷省之批。當該中官推考。故事不可廢。上來時省掃澆奠床備給。以此意下諭。
정조 4년
鄭志儉。以兵曹言啓曰。本曹佐郞林道浩。身病猝重。屢度呈狀乞遞。宿衛重地。不可久曠。今姑改差。何如。傳曰。允。
정조 4년
又以訓鍊都監言啓曰。本局二局別將盧弼相。身病甚重。勢難察任。改差。何如。傳曰。允。
정조 4년
又以義禁府言啓曰。慶尙監司趙時俊狀啓。據刑曹粘目內。鳥嶺前別將禹德遠。移本府處之事。允下矣。禹德遠時在任所云。依例。發遣府羅將。交代後拿來。何如。傳曰。允。
정조 4년
戶曹參判鄭元始疏曰。伏以臣猥膺使命。行將出疆。見叨本兼之職。不可仍帶。玆從縣道。敢控短章。伏乞聖明。亟命遞改焉。臣無任屛營祈懇之至。答曰。省疏具悉。疏辭。下該曹稟處。
정조 4년
行都承旨鄭昌聖坐。左承旨徐有防坐。右承旨沈豐之坐。左副承旨李邦榮坐直。右副承旨沈念祖坐。同副承旨鄭志儉坐直。注書二員未差。假注書趙興鎭仕洪光一仕直。事變假注書吳泰賢仕。
정조 4년
鄭昌聖啓曰。右副承旨吳大益。今日不爲仕進。卽爲牌招。何如。傳曰。允。
정조 4년
沈豐之啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 4년
以大司諫朴師訥。司諫金履禧。獻納尹長烈。正言徐有鍊鄭益祚。掌令柳孟養。持平朴天行牌不進罷職傳旨。傳于沈豐之曰。只推。